Prolog Am scris această caracterizare cu mulți ani în urmă. Este vorba despre un sat de munte pe nume Şomcuta Mare. Prima oară când am auzit denumirea nu am reținut-o corect. Aveam impresia că este Şomcuţa Mare (adică un diminutiv alături de un atribut care să scoată în evidență că deși e un sat foarte mic, e totuși mare). Din curiozitate începusem să caut informații despre Şomcuta Mare. Dar n-am găsit… Întâlnisem câțiva oameni care pretindeau a fi de acolo, dar nici unul nu vrusese să-mi spună prea multe despre el. Erau scumpi la vorbă și la toate întrebările răspundeau scurt, cu da/nu, fără alte amănunte. Am încercat să merg până acolo, să mă documentez la fața locului, dar indicatoare rutiere care să te îndrume, spre zona aceea, nu există … Cu toate acestea m-am încăpățânat să scriu … Am publicat o prima versiune pe Wikipedia, crezând că în acest fel aș putea să-l scot din anonimat. După câteva zile articolul a fost șters, nimeni nefiind convins că Şomcuta Mare există în realitate. Am mai căutat informații, am refăcut și completat articolul, în speranța că editorii Wikipedia îl vor accepta. Dar, a fost respins din nou! Probabil nici ei nu auziseră de Şomcuta Mare și prin urmare au evitat să publice despre ceva necunoscut.